Tagetas
Tagetas (lot. Tagēs) – mitologinė etruskų figūra, minima senovės Romos autorių darbuose. Tagetas buvęs berniukas, pasižymėjęs išminčiaus protu. Pasakojama, kad netoliese Tarkvinijų miesto artojui beariant vagą iš jos iššokęs vaikas. Jį išvydęs, artojas surikęs, išgirdę jo riksmą, į tą vietą atskubėję etruskai. Juos Tagetas išmokęs būrimo meno, o paskui prapuolęs. Tageto ištarmės buvusios surašytos į haruspikų knygas, taip jo mokymas buvęs perduotas ateinančioms kartoms.